CELEX: 52016PC0226
Language: fi
Date: 2016-04-22
Title: Ehdotus NEUVOSTON PÄÄTÖS Euroopan unionin puolesta esitettävästä kannasta Eurocontrolin pysyvän komission päätöksiin keskitetyistä palveluista

EUROOPAN KOMISSIO
            Bryssel 22.4.2016
            COM(2016) 226 final
            2016/0118(NLE)
            Ehdotus
            NEUVOSTON PÄÄTÖS
            Euroopan unionin puolesta esitettävästä kannasta Eurocontrolin pysyvän komission päätöksiin keskitetyistä palveluista  
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               1.1.Ehdotuksen perustelut ja tavoitteet
            
            
               Yleistä
            
            
               Neuvosto hyväksyi 8. joulukuuta 2015 päätöksen (EU) 2015/2394 kannasta, jonka jäsenvaltiot esittävät Euroopan unionin puolesta Eurocontrolin pysyvän komission päätöksiin Eurocontrolin rooleista ja tehtävistä sekä keskitetyistä palveluista. Asiaa koskevat päätökset oli tarkoitus tehdä keskitettyjä palveluja käsitelleessä Eurocontrolin pysyvässä komissiossa 9. joulukuuta 2015, jotta Eurocontrol voisi kehittää rahoituksen, hankintamenettelyt ja tekniset eritelmät uuden ”Euroopan ilma-alusten ja maa-aseman välisen dataviestintäpalvelun” (EAGDCS) nopeaa käyttöönottoa varten.
            
            
            
               Koska unionia ei ole otettu pysyvään komissioon, pysyvään komissioon osallistuvien jäsenvaltioiden oli tarkoitus panna täytäntöön neuvoston päätös toimien yhdessä unionin etujen mukaisesti. 
            
            
            
               Neuvoston päätöksen mukaan unionin kantana olisi oltava keskitettyjä palveluja koskevan päätöksen tekemisen lykkääminen Eurocontrolissa, koska käytettävissä ei ollut riittävästi tietoja tällaisen päätöksen sisällön arvioimiseen. Tällainen päätös olisi myös voinut määrittää ennalta Eurocontrolin tulevaa toimintaa tavalla, joka olisi haitannut unionin toimintaa tällä alalla, erityisesti eurooppalaisen ilmaliikenteen hallinnan nykyaikaistamishankkeen (SESAR) osalta.
            
            
            
               Koska Eurocontrol kehittää parhaillaan 18:aa erilaista keskitettyä palvelua, unionin kanta kattoi paitsi EAGDCS:n myös kaikki muut täytäntöönpanoa varten mahdollisesti kehitettävät keskitetyt palvelut, sillä ne kaikki liittyvät vastaavanlaisesti unionin toimintaan tällä alalla, erityisesti mitä tulee SESARiin.
            
            
            
               Eurocontrolin pysyvä komissio ei edellä mainitun unionin kannan vuoksi tehnyt päätöstä EAGDCS:stä 9. joulukuuta 2015. Sen sijaan sovittiin, että Eurocontrolin olisi jatkettava työtä keskitettyjä palveluja koskevan tarkistetun päätöksen osalta tiiviissä yhteistyössä sidosryhmiensä kanssa, ja sen olisi myös annettava arvio EADGCS:n täytäntöönpanon ja toiminnan taloudellisista vaikutuksista.
            
            
            
               Eurocontrol ja toimialan sidosryhmät lähettivät 9. helmikuuta 2016 komissiolle yhdessä allekirjoittamansa tarkistetun EAGDCS-ehdotuksen, jossa molemmat osapuolet totesivat, että vaadittu taloudellisten vaikutusten arviointi on saatavilla osana valmistunutta toteutettavuustutkimusta, joka toimitettiin innovoinnin ja verkkojen toimeenpanovirastolle (INEA) vuoden 2015 lopulla.  Nämä tutkimukset sisältävät kuitenkin vain pinnallisen kustannus-hyötyanalyysin, ja EAGDCS:n keskittämisen taloudellisista vaikutuksista tarvitaan edelleen täysi arviointi.
            
            
            
               Lisäksi Eurocontrolin virasto voi ehdottaa Eurocontrolin pysyvälle komissiolle tämän uuden EAGDCS-päätöksen hyväksymistä kirjallisella menettelyllä.
            
            
            
         
         
            
               Tämä ehdotus neuvoston päätökseksi koskee EAGDCS:ää. Demonstraation kehittämisen osalta ehdotetaan, että periaatteessa tuetaan Eurocontrolin viraston yhteistyötä Eurocontrolin jäsenvaltioiden lennonvarmistuspalvelun tarjoajien sekä verkon hallinnoijan kanssa. Ehdotuksessa määritellään kuitenkin myös kolme tärkeää edellytystä, jotka kyseisen päätöksen olisi sisällettävä. 
            
            
            
               Ensimmäinen edellytys on, että demonstraation kehittämisessä on otettava täysimääräisesti huomioon SESAR-yhteisyrityksen tekemä tekninen työ. Tarkoituksena on välttää kaikenlainen epäyhdenmukaisuus näiden kahden organisaation välillä käynnissä olevassa ja mahdollisessa tulevassa keskitettyjen palvelujen kehitystyössä. 
            
            
            
               Toiseksi EASAn osallistuminen on varmistettava, sillä EASAn on huolehdittava keskitetysti tarjottavan palvelun sertifioinnista ja valvonnasta ennen kuin palvelu voidaan ottaa käyttöön. Näin vältettäneen mahdollisia eroavaisuuksia tällä alueella ja siten varmistetaan, että paitsi reittimaksuista myös unionin tuesta peräisin olevat varat käytetään mahdollisimman tehokkaasti.
            
            
            
               Päätöksen olisi lisäksi oltava sellainen, ettei se vaikuta hankintoihin ja käyttöönottoon ja tällaisten palvelujen toimivuuteen sisämarkkinoilla. Kyseisiin palveluihin, joita tarjotaan osana yhtenäistä eurooppalaista ilmatilaa (SES), olisi siksi edelleen sovellettava julkisia hankintoja koskevia EU:n sääntöjä kustannustehokkuuden maksimoimiseksi. 
            
            
            
               Edellä lueteltuja edellytyksiä pidetään olennaisina. Kun otetaan huomioon niiden luonne ja soveltamisala, ne ovat todennäköisesti merkityksellisiä myös vahvistettaessa unionin kantoja Eurocontrolin tuleviin päätöksiin keskitettyjen palvelujen alalla. Komissio tarkastelee näitä kysymyksiä yksityiskohtaisesti joka kerta, kun tarvitaan uusi ehdotus.
            
            
            
               Keskitettyjen ilmaliikenteen hallintapalvelujen kehittämisen perusta 
            
            
               Eurocontrolin viraston toiminta on keskitettyjen palvelujen osalta kehittynyt merkittävästi palvelujen käyttöönotosta eli vuoden 2012 lopulta lähtien. Eurocontrolin pysyvä komissio antoi helmikuussa 2014 virastolle luvan käynnistää vaiheittainen lähestymistapa mahdollisten keskitettyjen palvelujen operatiivisen, teknisen ja rahoitusta koskevan toteutettavuuden arviointia ja demonstrointia varten, ottaen huomioon palvelujen vaihteleva valmiusaste. Sen jälkeen Eurocontrolin virasto on järjestänyt useita työpajoja ja kehittänyt operaation toiminta-ajatuksia (CONOPS) useita keskitettyjä palveluja varten. Se on laatinut kattavan kustannus-hyötyanalyysin, jonka on hyväksynyt riippumaton konsultti. Kustannus-hyötyanalyysin yksityiskohtia ei kuitenkaan ole valvottu julkisesti.
            
            
               2.EHDOTUKSEEN LIITTYVÄT OIKEUDELLISET NÄKÖKOHDAT
            
            
            
               Ottaen huomioon edellä esitetyt seikat, erityisesti tarkistetun EAGDCS-ehdotuksen olemassaolo, sekä SEUT-sopimuksen 100 artiklan 2 kohta ja 218 artiklan 9 kohta, ehdotetaan, että hyväksytään unionin puolesta esitettävä uusi kanta Eurocontrolin pysyvässä komiteassa tehtäviin päätöksiin, jotka koskevat keskitettyjä palveluja.
            
            
               2016/0118 (NLE)
            
            
               Ehdotus
            
            
               NEUVOSTON PÄÄTÖS
            
            
               Euroopan unionin puolesta esitettävästä kannasta Eurocontrolin pysyvän komission päätöksiin keskitetyistä palveluista  
            
            
               EUROOPAN UNIONIN NEUVOSTO, joka
            
         
         
            
               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan ja 218 artiklan 9 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Unionin kanta päätökseen, joka oli määrä tehdä keskitettyjä palveluja käsitelleessä Eurocontrolin pysyvässä komissiossa 9 päivänä joulukuuta 2015, jotta Eurocontrol voisi kehittää rahoituksen, hankintamenettelyt ja tekniset eritelmät uuden ”Euroopan ilma-alusten ja maa-aseman välisen dataviestintäpalvelun”, jäljempänä ’EAGDCS’, nopeaa käyttöönottoa varten, vahvistettiin 8 päivänä joulukuuta 2015 hyväksytyssä neuvoston päätöksessä (EU) 2015/2394.
            
            
               (2)Unionin kanta oli, että Eurocontrolissa tehtävää päätöstä on lykättävä, koska tällaisen päätöksen sisällölliseen arviointiin ei ollut riittävästi tietoja ja koska päätös olisi voinut määrittää ennalta Eurocontrolin tulevaa toimintaa tavalla, joka voi haitata unionin toimintaa tällä alalla.
            
            
               (3)Eurocontrolin pysyvä komissio ei edellä mainitun unionin kannan vuoksi tehnyt päätöstä EAGDCS:stä 9 päivänä joulukuuta 2015, vaan pyysi Eurocontrolin viraston jatkamaan tarkistettua ehdotusta koskevaa työtä tiiviissä yhteistyössä alan sidosryhmien kanssa ja antamaan arvion EAGDCS:n taloudellisista kustannuksista.
            
            
               (4)Eurocontrolin virasto ja toimialan sidosryhmät esittivät 9 päivänä helmikuuta 2016 tarkistetun ja yhteisesti kannattamansa ehdotuksen ja varmistivat taloudellisten kustannusten arvioinnin täydellisen saatavuuden olemassa olevien toteutettavuustutkimusten avulla.
            
            
               (5)Eurocontrolin virasto voi ehdottaa Eurocontrolin pysyvälle komissiolle tämän uuden EAGDCS-päätöksen hyväksymistä kirjallisella menettelyllä.
            
            
               (6)Päätös koskee EAGDCS-demonstraation kehittämistä. Sillä on oikeusvaikutuksia, koska sillä säännellään unionin oikeuden soveltamisalaan kuuluvia tilanteita ja, sen sisällöstä riippuen, sillä voi olla konkreettisia vaikutuksia näihin tilanteisiin. Se voi vaikuttaa tiedonsiirtopalveluja koskevasta SESAR-yhteisyrityksen teknisestä työstä saataviin etuihin, eroavuusriskeihin sertifioinnissa ja valvonnassa, ottaen huomioon EASAn rooli tällä alalla, ja tätä kautta riskiin reittimaksuista ja unionin tukena saatavien varojen tehottomasta käytöstä, sekä unionin SESAR-hankkeessa toteuttamien asiaankuuluvien käyttöönottotoimien kustannustehokkuuteen.
            
            
               (7)Kun otetaan huomioon demonstraation kehittämisestä saatavat edut, olisi tehtävä päätös, jolla periaatteessa tuetaan tähän tähtäävää yhteistyötä. Päätökseen olisi kuitenkin sisällytettävä edellytyksiä, joilla suojataan unionin etuja edellä mainittujen seikkojen osalta. 
            
            
               (8)Olisi vahvistettava Eurocontrolin pysyvässä komissiossa unionin puolesta esitettävä kanta, 
            
            
               ON PÄÄTTÄNYT SEURAAVAA:
            
            
               1 artikla
            
            
               Jäsenvaltioiden Euroopan unionin puolesta Eurocontrolin pysyvässä komissiossa esittämä kanta on tukea sitä, että Eurocontrol jatkaa yhteistyötä Eurocontrol-valtioiden lennonvarmistuspalvelun tarjoajien ja verkon hallinnoijan kanssa Euroopan ilma-alusten ja maa-aseman välisen dataviestintäpalvelun (EAGDCS) demonstraation kehittämiseksi SESAR-hankkeessa, mukaan lukien asianmukaisen hallinnon ja rahoituksen kehittäminen, ja kattavan taloudellisten vaikutusten arvioinnin laatimiseksi. Päätöksellä on kuitenkin varmistettava, että  
            
            
               –tiedonsiirtoa koskeva SESAR-yhteisyrityksen tekninen työ otetaan täysimääräisesti huomioon, 
            
            
               –päätöksen kohteena oleva toiminta toteutetaan yhteistyössä EASAn kanssa siltä osin kuin se koskee EAGDCS:n sertifiointia ja valvontaa koskevia EASAn valmistelevia töitä, ja 
            
            
               –se ei vaikuta EAGDCS:ään liittyviin hankintoihin eikä sen käyttöönottoon tai toimintaan.
            
            
            
               Jäsenvaltioiden on toimittava yhdessä unionin etujen mukaisesti.
            
            
               2 artikla
            
         
         
            
               Tämä päätös tulee voimaan päivänä, jona se hyväksytään.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja